Midweek 10 November 2021 | NG Nelspruit Suid
Tema: Nederigheid en Dankbaarheid
Teks: Psalm 23
Boodskap: Nederigheid is sekerlik een van die moeilikste eienskappe om te hê, veral in 'n wêreld waarin ons leef. Almal is in kompetisie met mekaar. Die een wil beter wees as die ander een. Elkeen hou ook daarvan om komplimente te ontvang van ander af, maar die probleem is dat dit sommige mense hoogmoedig maak. God het natuurlik 'n groot probleem met hoogmoed. Hy spreek dit direk aan in die Bybel. In die boek Spreuke word daar verskeie kere daarna verwys asook in die boek Daniël.
Ek en jy het eintlik niks om onsself op te beroem nie. Alles behoort aan God en alles wat ons ontvang kom van God af. Hy is die pottebakker en ons is die klei. Psalm 23 sê baie duidelik vir ons dat alles van God af kom. "Hy laat my…", "Hy bring my…", Hy gee my…", U is by my…", "U laat my by 'n feesmaal aansit…". Net om seker te maak dat ons alles mooi verstaan sê Dawid aan wie die eer toekom, "…tot die eer van sy Naam"
As ek en jy dink ons het alles self bereik, dan is daar nie ruimte vir dankbaarheid nie. Dankbaarheid is die vrug van 'n nederige lewenswyse. Dit is daarom nodig om jouself weer 'n slag eerlik te evalueer, om nie sukses kop toe te vat nie, om ander krediet te gee wat hulle toekom, maar sekerlik die belangrikste om te lewe aan die voet van die kruis. Hierdie praktiese beginsels bring om uit by dankbaarheid.
Gebed: Here hier staan ek voor U as nederige dienskneg en my hart is met dankbaarheid gevul vir die volgende wat ek uit U hand ontvang…